text: মহেশপুর সীমান্তে ১৮ অনুপ্রবেশকারী আটক | Daily |
  মহেশপুর সীমান্তে ১৮ অনুপ্রবেশকারী আটক
  প্রদিবেদক, মহেশপুর:
  ঝিনাইদহের মহেশপুর উপজেলার মগদাসপুর গ্রামের মাঠ থেকে বাংলাদেশে অনুপ্রবেশের দায়ে এক দালালসহ ১৮ জনকে আটক করেছে বিজিবি। গতকাল মঙ্গলবার ভোরের দিকে মহেশপুরের খালিশপুর-৫৮ বিজিবির অধীনস্ত জুলুলী বিওপির টহল দল এসব অনুপ্রবেশকারীদের আটক করে। ৫৮ বিজিবির অতিরিক্ত পরিচালক কামরুল হাসান প্রেরিত এক ই-মেইল বার্তায় এ খবর জানানো হয়। ই-মেইল বার্তায় উল্লেখ করা হয়, সীমান্ত পিলার ৫৩/১-এস থেকে আনুমানিক ২৫০ গজ বাংলাদেশের অভ্যন্তরে মগদাসপুর মাঠ দিয়ে একদল বাংলা ভাষাভাষী নাগরিক ভারত থেকে বাংলাদেশে প্রবেশ করে। এদের মধ্যে পুরুষ ৭ জন, নারী ৫ জন ও অপ্রাপ্ত বয়স্ক ৫ জনসহ একজন দালাল রয়েছেন। জিজ্ঞাসাবাদে তাঁরা বিজিবিকে জানান, তাঁরা বিভিন্ন সময়ে কাজের জন্য ভারতে গিয়েছিলেন। আটকক ১৭ জনকে অবৈধভাবে সীমান্ত অতিক্রম করার দায়ে এবং অবৈধ পারাপারে সহায়তাকারী দালালকে বাংলাদেশ পাসপোর্ট অধ্যাদেশ ১৯৭৩-এর ১১ (১) (গ) ধারায় অভিযুক্ত করে মহেশপুর থানায় মামলা করা হয়। এছাড়া আটক ব্যক্তিদের গতকাল মঙ্গলবার দুপুরে আদালতের মাধ্যমে জেলহাজতে পাঠানো হয়েছে।